กรุงเทพมุ่งลูกค้ารายย่อย
กรุงเทพประกันภัย เผยปีหน้าเน้นเพิ่มเบี้ยรายย่อย ตั้งเป้าเบี้ยรับโต 7.4%
24 ธ.ค. 2558

กรุงเทพประกันภัย เผยปีหน้าเน้นเพิ่มเบี้ยรายย่อย ตั้งเป้าเบี้ยรับโต 7.4%
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า บริษัทตั้งเป้าว่าปี 2559 จะมีเบี้ยประกันภัยรับรวม 1.8 หมื่นล้านบาท เติบโต 7.4% จากปีนี้ที่คาดว่าเบี้ยรับรวมอยู่ที่ 1.6 หมื่นล้านบาท หรือเติบโต 3% โดยแผนงานจะเน้นทำตลาดรายย่อย ทั้งประกันสุขภาพ อุบัติเหตุส่วนบุคคล และที่อยู่อาศัย ขณะที่รถยนต์จะเพิ่มความหลากหลายของแบบประกันให้มากขึ้น เพื่อให้สอดคล้องกับความต้องการของลูกค้า
ด้านการรับประกันภัยโครงการขนาดใหญ่ หรือเมกะโปรเจกต์ จะมีอัตราเติบโต 3-4% คิดเป็นมูลค่าเบี้ยประมาณ 70-80 ล้านบาท จากการรับประกันโครงการลงทุนทั้งหมด 400-500 ล้านบาท หรือเติบโต 4-5% 
นายชัย กล่าวว่า แนวโน้มการแข่งขันในตลาดประกันภัยยังรุนแรง แต่เชื่อว่าไม่เกิน 2 ปีนี้ บริษัทที่ลงไปแข่งขันจะต้องประสบปัญหาขาดทุนแน่นอน ส่วนบริษัทขนาดใหญ่จะได้เปรียบในเรื่องของยี่ห้อบริษัทและฐานลูกค้า คงไม่ลงไปแข่งขันด้านราคา เนื่องจากไม่คุ้ม
นอกจากนี้ ตลาดประกันภัยในไทยที่มีอยู่ 62 บริษัท ถือว่ามีจำนวนมากเกินไป ควรลดลง 50% เหมือนในต่างประเทศ เพราะถ้าบริษัทน้อยลงจะทำให้ความสามารถในการทำรายได้เพิ่มขึ้น และมีขีดความสามารถการพัฒนาธุรกิจ ขณะเดียวกันจะต้องเพิ่มเงินกองทุนขั้นต่ำสุดที่ 300 ล้านบาท ใน 5 ปี เพื่อสร้างความแข็งแกร่งให้กับธุรกิจเหมือนในต่างประเทศ และป้องกันผลกระทบที่เกิดขึ้นจากที่บริษัทปิดกิจการหรือเจ๊ง เช่น สิงคโปร์และมาเลเซีย ที่ลดจำนวนบริษัทลง และเพิ่มเงินกองทุนสูงถึง 1,000 ล้านบาท 
สำหรับแนวโน้มตลาดหุ้นไทยปีหน้ายังคงผันผวน คาดว่ากรอบการเคลื่อนไหวของดัชนีตลาดหุ้นจะอยู่ที่ 1,200-1,400 จุด เนื่องจากเศรษฐกิจโลกยังไม่ดี และราคาพลังงานปรับตัวลดลง ซึ่งได้เตรียมวงเงินลงทุนไว้ 400 ล้านบาท ซื้อหุ้นที่มีศักยภาพและเงินปันผล จากที่ก่อนหน้านี้ลงทุนไปแล้ว 100 ล้านบาท
หุ้นที่สนใจเป็นกลุ่มธนาคาร วัสดุก่อสร้าง เช่น ปูนซิเมนต์ไทย ที่ได้รับผลดีจากมาตรการลงทุนของรัฐบาลใน 7 ปีข้างหน้า รวมถึงหุ้นค้าปลีก และสินค้าอุปโภค-บริโภค